Snjó- eða krapaflóð gætu fallið í þeim hlýindum sem eru á landinu. Hættan er einna mest á utanverðum Tröllaskaga þar sem nýlega fallinn snjór er til fjalla.
Það spáir suðlægri átt og hita á bilinu fimm til fimmtán stig í dag og á morgun og hlýjast verður á austanverðu landinu. Við þessar aðstæður getur skapast snjóflóðahætta, sérstaklega þar sem nýlega hefur snjóað. Harpa Grímsdóttir, hópstjóri ofanflóðavöktunar hjá Veðurstofunni, segir að því þurfi að fylgjast vel með snjóalögum. Talsverður snjór féll á Tröllaskaga fyrir fáeinum dögum og þar er hættan einna mest. Sérstaklega við veginn um Ólafsfjarðarmúla og Siglufjarðarveg. Harpa segir ekkert hafa skriðið af stað enn þá en það sjáist kögglahrun og hreyfingar á yfirborði. Það sé bót í máli að ekki rigni þar sem snjórinn er mestur en við langvarandi hlýindi sé hætta á krapaflóðum. Það er minni snjór á Vestfjörðum og hættan þar því ekki mikil, að sögn Hörpu. Á Austfjörðum sé lengra síðan snjóaði og það hjálpi til. Í snjóflóðaspá Veðustofunnar er sögð töluverð flóðahætta á norðanverðum Vestfjörðum, utanverðum Tröllaskaga og Austfjörðum. Harpa hvetur fólk sem er á ferð á fjöllun til að fara varlega.
Hætta getur verið á snjó- eða krapaflóðum í miklum hlýindum sem spáð er næstu tvo daga. 